বিচ্ছিন্ন হয়ে যাওয়া পরিবারের সঙ্গে সাময়িক মিলনের জন্য আবেদন জমা পড়েছিল ৫৭ হাজারেরও বেশি। তাদের মধ্যে বেছে নেওয়া হয়েছিল ভাগ্যবান ৮৯ জনকে। উত্তর কোরিয়ার নেতা কিম জং উন আর দক্ষিণ কোরিয়ার প্রেসিডেন্ট মুন জায়ে-ইনের মধ্যে এবছরের গোড়ার দিকে যে ঐতিহাসিক বৈঠক হয়েছিল, এই মিলন তারই ফল। যারা পুনর্মিলনের জন্য বাসে চেপে গিয়েছিলেন তাদের ৬০ ভাগের বয়সই ৮০ বছরের বেশি। সঙ্গে নিয়ে গিয়েছিলেন ছেলে-মেয়ে, নাতি-পুতিদের।